Kniven var for struben for spillerne på EH Aalborgs hold i HTH Ligaen. Hvis oprykker-holdet havde tabt aftenens kamp, ville det betyde direkte nedrykning. Nervøsiteten skinnede da også ud af EH Aalborg fra kampstart, og efter 11 minutter førte Ringkøbing 7-3. Men en solid fight og et heroisk comeback førte til sejr på 17-25 over Ringkøbing K. - Vi var meganervøse fra starten, det kunne man også se. Men det var en af de bedste kampe i sæsonen, og det var fantastisk at synge 'hvem var det, der vandt i dag' i omklædningsrummet efter kampen, sagde en tydeligt lettet Line Larsen til TV2 Sport efter kampen. Med sejren har holdet sikret sig livsvigtige point i kampen for overlevelse i HTH-ligaen. Efter kampen bytter holdene nemlig plads i bunden af tabellen. Line Damgaard og Julie Jensen blev EH Aalborg topscorere med seks mål hver. Sidstepladsen i ligaen giver direkte nedrykning, mens 9.- til 13.-pladsen spiller om at undgå playoffkampe mod nummer 2 og 3 fra 1. division om pladserne i ligaen. EH Aalborg kan dermed selv afgøre holdets skæbne på hjemmebane den 13. marts mod Silkeborg-Voel i sæsonens sidste kamp.
Nordjyllands bedste damehåndboldhold fik med en vital sejr i Ringkøbing kæmpet sig fri af direkte nedrykning.